**INFORMATĪVAIS ZIŅOJUMS**

**„Par Latvijas Republikas vēstniecības Apvienotajos Arābu Emirātos paplašināšanu un iekārtošanu”**

Latvijas Republikas vēstniecība Apvienotajos Arābu Emirātos (turpmāk – Latvijas vēstniecība AAE) šobrīd ir izvietota Dānijas Karalistes vēstniecības Apvienotajos Arābu Emirātos (turpmāk – Dānijas vēstniecība AAE) telpās Abu Dabi, nomājot vienu biroju 45m2 platībā. Esošās telpas ir uzskatāmas par pagaidu risinājumu vēstniecības izvietošanai, jo tajās nav iespējams nodrošināt ne informācijas drošību, ne fizisko darbinieku un apmeklētāju drošību, kā arī nav iespējams uzstādīt nepieciešamās drošības sistēmas, tādējādi radot risku attiecībā uz piekļūšanu darba kabinetiem un ierobežojot apmeklētāju pieņemšanu.

Dānijas vēstniecības AAE telpas nav piemērotas arī konsulāro funkciju veikšanai, jo tās konsulārā nodaļa atrodas Dubajā.

Ārlietu ministrija (turpmāk – ministrija), ņemot vērā aktuālās prasības un izvērtējot dažādus telpu piedāvājumus un plānojumu variantus un to piemērotību vēstniecības funkciju pilnvērtīgai nodrošināšanai, kā arī papildu veicamo darbu un ieguldījumu apmēru un to sarežģītību, ir atradusi jaunas telpas un noslēgusi nomas līgumu uz 10 gadiem, ar iespēju līgumu pagarināt. Jauno telpu adrese: *Al Bateen Area – West 36-plot*, Abu Dabi, AAE. Nomas telpas ir labā tehniskā un vizuālā stāvoklī, tajās nav nepieciešams veikt kosmētisko vai kādu citu remontu. Ēkai ir divas ieejas, kas pilnībā nodrošina konsulāro apmeklētāju, vēstniecības apmeklētāju un darbinieku plūsmas. Telpas konsulārās daļas vajadzībām ir pilnībā nodalāmas no vēstniecības ēkas un teritorijas. Ēkā ir iespējams izvietot reprezentācijas telpas un birojus, kā arī izbūvēt serveru telpu un uzstādīt drošības sistēmas.

Latvijas vēstniecība AAE ir Latvijas reģionālā diplomātiskā misija Līča valstīs. Latvijas vēstniecības AAE pārcelšana uz jaunajām telpām veicinās Latvijas tēla stiprināšanu un atbilstošu reprezentāciju reģionā, kas ir būtiski, lai attīstītu sadarbību starp Latviju un Apvienotajiem Arābu Emirātiem, kā arī citām Līča valstīm, Latvijas tautsaimniecībai nozīmīgās jomās, tajā skaitā, investīciju piesaistē un preču un pakalpojumu eksporta tirgus paplašināšanā.

Būtiska ir arī iespēja nodrošināt konsulāro funkciju veikšanu, kas līdz šim bija ievērojami ierobežota telpu nepiemērotības dēļ un nepietiekamā personāla skaita dēļ (līdz šim viens diplomāts konsulāros pakalpojumus sniedza amata apvienošanas kārtībā). Apvienotie Arābu Emirāti ir populārs Latvijas tūristu galamērķis, turklāt šogad plānotā tiešā airBaltic avioreisa Rīga – Dubaja atklāšana tūristu skaitu palielinās, vienlaikus radot lielāku pieprasījumu pēc konsulārajiem pakalpojumiem. Arī Latvijas valstspiederīgo skaits (diaspora) Apvienotajos Arābu Emirātos un citās Līča valstīs turpina pieaugt. Vīzas ieceļošanai Šengenas zonā ir nepieciešamas Omānas, Bahreinas, Kuveitas, Kataras un Saūda Arābijas pilsoņiem (arī diplomātisko un dienesta pasu turētājiem). Prognozējams, ka gadā tiks sniegti ap 2000 konsulārie pakalpojumi, par kuriem tiks iekasētas valsts nodevas. Konsulāro telpu iekārtošana un papildu konsula amata vietas izveidošana vēstniecībā AAE ļaus nodrošināt piemērotus darba apstākļus, lai spētu sniegt pilnvērtīgus konsulāros pakalpojumus Latvijas valstspiederīgajiem, apkalpotu ārvalstu pilsoņus, noformējot Šengenas vīzas un uzturēšanās atļaujas Latvijas Republikā. Ministrija papildu izveidojamai konsula amata vietai nepieciešamos uzturēšanas izdevumus 2017.gadā 78 tūkst. *euro* apmērā segs piešķirtā budžeta ietvaros. Pieaugošais pieprasījumus pēc konsulāriem pakalpojumiem, sākot ar 2018.gadu, nodrošinās ieņēmumu pieaugumu valsts budžetā tādā apmērā (133 000 euro), kas pilnībā nosegs konsulārās amatpersonas uzturēšanai nepieciešamos izdevumus (132 834 euro).

Vēstniecības iekārtošanas kontekstā tiek ņemta vērā arī esošā saspringtā ģeopolitiskā situācija Līča valstīs. Tā strauji saasinājās 2017.gada jūnija sākumā, kad četras arābu valstis – Apvienotie Arābu Emirāti, Bahreina, Ēģipte un Saūda Arābija, paziņoja par diplomātisko attiecību pārtraukšanu ar Kataru. Minētās valstis paziņojušas par savu ostu un lidostu, kā arī gaisa telpas slēgšanu Kataras ūdens un gaisa transportlīdzekļiem. Lai arī Persijas Līča valstu centieni izolēt Kataru nav nekas jauns, pašreizējā situācijā, kad par iemeslu tiek minētas apsūdzības ekstrēmistu grupējumu atbalstīšanā, ir uzskatāma par draudīgu situāciju visam reģionam. Ņemot vērā izveidojušos saspringto situāciju reģionā, ir nepieciešams nekavējoties veikt virkni drošību uzlabojošu pasākumu, lai garantētu Latvijas vēstniecības AAE un to darbinieku aizsardzību.

Lai jaunajās Latvijas vēstniecības AAE telpās nodrošinātu darbinieku un apmeklētāju fizisko drošību, informācijas sistēmu drošību, telpu ugunsdrošību, kā arī, lai jau 2017.gadā uzsāktu pilnvērtīgu konsulāro pakalpojumu sniegšanu Latvijas valstspiederīgajiem un ārvalstu pilsoņiem, ir nepieciešams papildu finansējums vēstniecības telpu pielāgošanai, kas pēc šobrīd veiktām ministrijas aplēsēm veidos 223 000 *euro*.

Ārlietu ministrs Edgars Rinkēvičs

Vīza:

valsts sekretārs Andrejs Pildegovičs

29.06.2017

641

Sintija Ķikste, 67015946

Sintija.Kikste@mfa.gov.lv